Twee in hof oor olifanttande, wapensJason John Colx (links) en Hendrik Bernardus Ellis. Foto: Valke Jason John Colx (41) en Hendrik Bernardus Ellis (32) sal weer Vrydag in die Nelspruit-landdroshof in Mpumalanga verskyn en om borgtog aansoek doen. Colx en Ellis het Donderdag in die hof verskyn nadat hulle vroeër die week deur lede van die Valke en misdaadintelligensie in hegtenis geneem is. Volgens kapt. Dineo Lucy Sekgotodi, woordvoerder van die Valke, is die mans in Sunriseview in Nelspruit in hegtenis geneem nadat inligting ontvang is dat hulle glo olifanttande in hul besit het. “ŉ Soektog is op die perseel uitgevoer en daar is op ses olifanttande en vyf onwettige vuurwapens beslag gelê.” Die verdagtes word aangekla van die onwettige besit van olifanttande, die onwettige besit van ongelisensieerde vuurwapens en ammunisie, asook regsverydeling.